
Szent Mamász vértanú s a szentek között levő Böjtölő János konstantinápolyi pátriárka atyánk emléke. 
A kedd esti alkonyati zsolozsmán
„Uram, tehozzád...” után
8. hang. Minta: Ó, megdöbbentő csoda...
Előbb legyőzted a zabolázhatatlan szenvedélyek vadállatait, * dicséretre méltó bajnok, * majd Isten segítségével az oroszlánok száját * és a vadállatok támadását fékezted meg, * sértetlen maradtál ártalmaikkal szemben. * Nem féltél a tűztől, sem a bíró haragjától, boldog! *’ Krisztus szeretetének semmit elébe nem helyeztél. 
Új testben, dicsőséges, a régi kísértőt megfutamítottad, * Krisztus sebhelyeit, boldogságos, testeden hordoztad, * és most megkoszorúzottan a vértanúk karában tartózkodsz, hírneves Mamász, * a hármasnapú fényességben tündökölsz, *’ és legtisztább elmével állandóan szemléled a kívánandó értékek végtelenségét. 
A kereszt szenvedésével a zsarnok sátánt megsemmisítő * testet öltött Istenünk * éltető nyomdokait követted, ó bajnok, * s a vértanúk küzdőterére örvendezéssel mentél, * és testeddel, kínzásra kifeszítetten, * megsebesítetted és megsemmisítetted, vértanú a kérkedőt, *’ ki azzal hivalkodott, hogy a tengert eltünteti.
Végtelenül bölcs János atya! * Mint egy újabb Áron, * bokáig érő szent köntösben ékeskedsz * és most a szentek szentjét szemléled, * még a második kárpiton is túl vagy. * Ó, milyen kimondhatatlan a te felfoghatatlan tündöklésed, * főpapok istenes ékessége, *’ hiszen e tündöklés részese lettél! 
Végtelenül bölcs János atyánk! * Istennek tetsző voltál jellemed egyszerűségével, * és most Isten színe előtt állasz, * átistenültél szoros egyesüléssel és kemény törekvéssel, * és tiszta elmével, tündöklő lélekkel * a nála lévő világossággal töltekezel, *’ főpapok istenes és legszentebb ékessége!
Legszentebb János atya! * A világ háborgó zűrzavarát elhagytad, * Krisztus nyugalmába menekültél, szentéletű, * a szemlélődésnek és a tevékenységnek valóban isteni világosságát fényesen birtokoltad * és a híveknek is átadtad. * Istennek tetsző életeddel kitűntél, *’ ó legboldogabb. 
Dicsőség... 2. hang 
Olyanná lettél, mint az olajfacsemete Isten asztala körül, * mint az Úr útján járók fia. * Megáldott téged vértanúsággal az Úr, * s most az égi Sion javait szemléled, * az atyákkal együtt egészen élvezed az isteni boldogságot, * ó, magasztalásra méltó Mamász. *’ Közbenjárásoddal a belőle való részesülésre tégy méltóvá minket is! 
Most és... 2. hang. Minta: Midőn...
Midőn * a szeplőtelen bárányka * meglátta, hogy tulajdon Bárányát, engedelmével, mint embert, leöletésre viszik, * siránkozva mondá: * Most gyorsan gyermektelenné teszel engem, szülődet, Krisztusom! * Miért cselekedted ezt, mindenség Megváltója? * Dicsőítem és éneklem ’ a te felfoghatatlan, kimondhatatlan s határtalan megalázkodásodat!

Előverses sztihirák
5. hang 
A te kereszted, Krisztus, * bár lényegére nézve csak fának látszott, * mégis isteni erővel volt felruházva, * és midőn a világnak érzékelhető módon jelent meg, * értelmileg üdvösségünk csodáját okozta, * hódolván előtte téged dicsőítünk, *’ Üdvözítőnk, irgalmazz nékünk.
Csak fölállították kereszted fáját, Krisztus, * és a bálványozás hiúsága semmivé vált, * és a kegyelem sarjadzott ki, * mert nem kell félni többé a kárhozattól, * hiszen a kereszt lett büszkeségünk, * a kereszt lett a mi erősségünk, *’ a kereszt lett a mi örömünk.
Szent vértanúk, könyörögjetek érettünk, * hogy megszabaduljunk gonoszságainktól, * mert tiétek a kegyelem, *’ hogy könyöröghessetek érettünk.
Dicsőség... 4. hang
Jertek, hívek, ünnepeljük együtt Mamász vértanú emlékünnepét, * aki úgy jelent meg nekünk, mint egy új Ábel. * Mert miként az első a juhok pásztora volt, * és először áldozott bárányt és győzelmi koszorút először kapott, * éppen úgy e dicsőséges bajnok * pásztorkodással tűnt ki először, * majd a vértanúságban önmagát Krisztusnak * kedvesen fogadott áldozatként adta, * és most bátran eléjárulhat, * hogy a világnak a megbékélést kérje, *’ a mi lelkünknek pedig a nagy irgalmat.
Most és... 4. hang. Minta: Mint a vértanúk...
Mint kereszten függő Bárányt és Pásztort, megpillantott téged, * a Bárányka, a te Édesanyád, * jajongott és felkiáltott anyai fájdalmában: * Ó szerelmetes Fiam, * hogy feszíthettek téged, a kereszt fájára, Hosszantűrő? * Hogyan szögezhették oda kezedet és lábadat a törvényszegők, ó Ige? *’ Hogyan onthatták véredet, Uralkodó?

.Tropár(ok)
4. hang
A te szent Mamász vértanúd, Uram, * az ő szenvedéseiért hervadhatatlan koszorút nyert tőled, Istenünk, * mert a te erődet bírván * kínzóit megszégyenítette, * és az ördögök tehetetlen vakmerőségét megtörte. * Az ő imádságai által *’ üdvözítsd, Jóságos, a mi lelkünket!
Dicsőség... 
		A hitnek szabálya, a béketűrésnek példányképe * és az önmegtagadásnak tanítója gyanánt * adott téged a maga nyájának az örök igazság! * Azért alázatosságoddal elnyerted a magasságot, * szegénységeddel a gazdagságot, * János püspök atyánk, * imádd Krisztus Istent, *’ hogy üdvözítse a mi lelkünket!
Most és... 
Legszeplőtelenebb Szűz, * Krisztus Istenünknek anyja, * tőr járta át a Te legszentebb lelkedet, * mikor Fiadat és Istenedet önként megfeszítve láttad. * Ne szűnjél, ó áldott, Őt imádni, * hogy ajándékozza nekünk *’ vétkeink bocsánatát.
